Навучэнка сярэдняй школы №1 горада Дзятлава Яна Касцюкевіч (кіраўнік праекта настаўніца Ірына Дарафейчык) будзе прадстаўляць “ЭнергаІнтэлект”. Гэта складаная настольная гульня, скіраваная на развіццё ўменняў і навыкаў эканомных і беражлівых адносінаў да энергетычных рэсурсаў і прыроды. Гульнявое поле “ЭнергаІнтэлекта” – карта Гродзенскай вобласці з нанесенымі на яе раёнамі, прадпрыемствамі, прыватнымі фірмамі, установамі. Ігракам выдаюцца карткі, фішкі цяпла, святла, альтэрнатыўных крыніцаў энергіі, эка- і энергазначкі, гульнёвыя грашовыя адзінкі. На старце яны атрымліваюць пачатковыя актывы, і толькі разумнае распараджэнне імі, прыняцце правільных стратэгічных і фінансавых рашэнняў на працягу гульні дапаможа “не прагарэць”, праходзячы яе фазы, а, магчыма, і выйграць напрыканцы.